# **DECIZIA ETAPEI DE ÎNCADRARE**

## NR. PROIECT din 19.09.2018.

Ca urmare a solicitării de emitere a acordului de mediu adresate de **COMUNA SUBCETATE**, cu sediul în com. Subcetate, sat. Subcetate, str. Protopop Elie Câmpeanu, nr. 16, jud. Harghita, înregistrată la APM Harghita cu nr. 7940/18.09.2017, în baza:

**- Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**- Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

- Directivei 2014/52/UE a Parlamentului European și a Consiliului privind evaluarea efectelor anumitor proiecte publice şi private asupra mediului

autoritatea competentă pentru protecţia mediului **APM Harghita** decide, ca urmare a consultărilor desfăşurate în cadrul şedinţei/şedinţelor Comisiei de Analiză Tehnică din data de 18.09.2018, că proiectul **, “ Modernizare drum comunal DC 66 în comuna Subcetate, județul Harghita ”** propus a fi amplasat în com. Subcetate, drum comunal DC 66, domeniu public, jud Harghita, **nu se supune evaluării impactului asupra mediului şi nu se supune evaluării adecvate.**

**Justificarea prezentei decizii:**

**I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:**

**a) proiectul se încadrează în prevederile Hotărârii Guvernului nr. 445/2009, anexa nr. 2 pct. 10. lit.e, coroborat cu pct. 13, lit. a;**

**Descrierea proiectului:**

**Drumul comunal DC 66** face legătură între DN 12 (E 578), KM 152+000 și DJ 153D, KM 9+062, și are o direcție est-vest.

Drumul studiat este un drum de clasă tehnică V, fiind un drum comunal cu o singură bandă de circulație, iar continuarea acestuia în interiorul localității Subcetate se corelează cu o stradă de categoria IV – de folosință locală.

Drumul studiat prezintă o stare de degradare avansată a tuturor componentelor sale (sistem rutier, elemente de scurgere a apelor, etc.), cu toate că pe parcurs au fost executate o serie de lucrări cu caracter de reparaţii sau de întreţinere, sau chiar de intervenţii, unele cu caracter preventiv.

Dispozitivele de scurgere a apelor sunt neconforme (șanțuri colmatate, pantă necorespunzătoare) producând stagnarea apei pe platforma carosabilului.

În scopul prevenirii situaţiei, în care circulația să devină greoaie atât pentru mașini cât și pentru pietoni, asupra sa trebuie să se intervină cu lucrări mult mai ample, decât reparaţiile, cu lucrări de modernizare.

**Caracteristicile proiectului:**

Lungimea drumului studiat este de 3800 m.

Drumul este delimitat de șanțuri, și terenuri agricole și de construcții și garduri în interiorul localității, iar între Km 2+100 – Km 3+000 drumul este mărginit de un versant abrupt pe partea dreaptă și malul și lunca Râului Mureș pe partea stângă.

Drumul comunal DC 66 are partea carosabilă cu lățimea variabilă între 3,00 – 4,00 m, extravilan și 4,00 – 5,00 m în interiorul localității Subcetate.

Drumul comunal trece sub podul de cale ferată de pe linia CF Deda-Gheorgheni, la Km 2+545 aflând pe albia majoră al râului Mureș. În această poziție lățimea platformei măsurată între culeea podului și muchia albiei este de aprox. 4,5m, iar gabaritul între partea carosabilă și partea de jos ale grinzilor suprastructurii podului este de 3,75-4,00m.

Drumul comunal traversează râul Mureș la Km 3+740 prin intermediul unui pod din beton armat de lungimea L=39m. Podul se află în stare bună.

Sistemul rutier se va executa ţinând cont de condiţiile naturale oferite de fundaţia existentă a drumurilor (cea ce reiese din studiul geotehnic anexat).

De la Km 0+000 – Km 1+907 se va folosi următoarea structură rutieră:

- strat de formă din 10 cm nisip compactat

- strat de fundație din balast 35 cm

- strat de bază din piatră spartă de 20 cm

- strat de binder din BAD22.4 de 5 cm

- strat de uzură din BA16 de 4 cm;

De la Km 1+907 – Km 2+951, pe lunca Mureșului, se va folosi următoarea structură rutieră:

- reprofilare cu 12 cm adaos de balast

- strat de bază din piatră spartă de 20 cm

- strat de binder din BAD22.4 de 5 cm

- strat de uzură din BA16 de 4 cm;

De la Km 2+951 – Km 3+660, se va folosi următoarea structură rutieră:

- strat de bază din piatră spartă de 12 cm

- strat de binder din BAD22.4 de 5 cm

- strat de uzură din BA16 de 4 cm;

De pe zonele asfaltate se vor decapa straturile bituminoase existente și se vor așterne două straturi noi de binder din BAD 20 de 5 cm și de uzură de BA16 de 4 cm. Pe pod, la Km 3+740, sub aceste straturi se va așterne un strat de hidroizolație din membrană bituminoasă și șapă pentru protecția hidroizolației.

Acostamentele vor fi completate cu piatră spartă de în grosimea minimă de 29 cm, iar de la Km 2+500 – Km 2+600 acestea vor avea aceeași structură ca partea carosabilă.

Pe zonele unde este necesară lărgirea părții carosabile sistemul rutier adoptat va avea aceeași alcătuire cu structura rutieră din carosabil.

Se asigură astfel o capacitate portantă, omogen distribuită pe toată secțiunea profilului transversal.

# PROFILUL TRANSVERSAL AL drumului

Drumul comunal DC 66 se va realiza cu o singură bandă de circulație, acesta având lățimea de 4,00m între Km 0+000 – Km 3+125 și 5,00 m de la Km 3+125 – 3+800. La aceste lățimi se vor adăuga și supralărgirile în curbe.

Se vor realiza platforme de încrucișare la fiecare 200-300 m în funcție de vizibilitate, care vor fi adiacente părții carosabile și vor avea lățimea de 1,50m în funcție de spațiul disponibil. Lungimea acestor platforme de încrucișare va fi de 15,00 m cu două racorduri a câte 5.00 m, și vor avea structură rutieră din carosabil.

Partea carosabilă va fi încadrat cu acostamente de 0,50m.

Panta carosabilului va fi de 2,5% spre șanțuri, iar acostamentele vor avea panta de 4,0%.

# Scurgerea apelor

Se vor decolmata și reprofila șanțurile existente, și se vor realiza șanțuri noi unde este nevoie. La pante mari sau la lățimi restrânse de platforme a străzii se vor realiza șanțuri pereate.

Podețul dalat existent la Km 1+910 este în stare bună, și nu necesită intervenții, iar cel tubular la Km 3+010 se va desființa.

Se realizează podețe noi pe ambele părți ai trecerii drumului sub podul de cale ferată (Km 2+530 și Km 2+560), apele fiind dirijate către acestea, și la Km 2+950, acesta descărcând apele meteorice provenite din intravilan.

Continuizarea șanțurilor la drumurile laterale se va realiza cu podețe din tuburi corugate D500, iar la accesele în proprietăți cu tuburi corugate D400.

Descărcarea apelor colectate de șanțurile proiectate se vor realiza în șanțurile existente.

# Străzile Laterale

Toate drumurile laterale se vor realiza cu aceeași structură ca partea carosabilă pe o lungime minimă de 10 m, și lățime în funcție de lățimea drumului lateral.

Reglementări legale de încadrare

* categoria de importanţă conf. HG 766/1997 C - normală
* clasa tehnică a drumului V – drum comunal cu o singură bandă de circulație
* clasa de importanță III – importanță medie
* lungimea drumului 3800 m
* suprafață parte carosabilă 16767 mp
* suprafață acostamente 3540 mp
* lungime rigolă ranforsată 895 m – 1387 mp
* lungime șanțuri de beton 498 m – 598 mp
* lungime șanțuri de pământ 2975 m – 5355 mp
* lungime parapeți tip semigreu 1080 m – 540 mp

***b) cumularea cu alte proiecte existente și/sau aprobate:*** nu este cazul.

***c) utilizarea resurselor naturale, în special a solului, a terenurilor, a apei și a biodiversității****:* nu este cazul

***d) producţia de deşeuri:***

În timpul construcţiei:

*Deşeurile menajere (cod deşeu-20.03.01) rezultate în perioada executării lucrărilor vor fi colectate şi transportate de către operator autorizat pentru colectarea acestor tipuri de deşeuri.*

*Deşeurile de pământ (cod deşeu 17.05.04) vor fi utilizate pentru reamenajarea amplasamentului.*

*Deşeuri din construcţii-montaj (cod deşeu 17.09.04) vor fi valorificate prin operatori economici autorizaţi.*

***e) poluarea și alte efecte nocive***:

*În timpul construcţiei:*

*-emisii în aer: - emisii de gaze de eşapament, şi utilaje - aceste emisii vor fi doar temporare*

*-zgomot: -generat de utilaje se vor resimţi pe perioade scurte de timp, execuţia lucrărilor se vor efectua numai în timpul zilei*

***f) riscurile de accidente majore și/sau dezastre relevante pentru proiectul în cauză****,* ***inclusiv cele cauzate de schimbările climatice, conform cunoștințelor științifice:*** nu este cazul.

***g) riscurile pentru sănătatea umană*** *(de exemplu, din cauza contaminării apei sau a poluării atmosferice):* nu este cazul.

1. **Amplasarea proiectului**

**a) utilizarea actuală și aprobată a terenului:** : teren intravilanul și extravilanul comunei Subcetate în proprietate publică *conform Certificatului de urbanism nr. 10/14.09.2017 emis de Primăria com. Subcetate*

**b) bogăția, disponibilitatea, calitatea și capacitatea de regenerare relative ale resurselor naturale** (inclusiv solul, terenurile, apa și biodiversitatea) din zonă și din subteranul acesteia: *nu este cazul.*

**c) capacitatea de absorbţie a mediului natural**, acordându-se atenție specială următoarelor zone:

i) zonele umede, zone riverane, guri ale râurilor: *nu este cazul.*

ii) zonele costiere și mediul marin: *nu este cazul.*

iii) zonele montane şi forestiere: *nu este cazul.*

iv) rezervaţii şi parcuri naturale: *nu este cazul.*

v) zone clasificate sau protejate conform legislatiei în vigoare: situri Natura 2000 desemnate în conformitate cu legislația privind regimul ariilor naturale protejate, conservarea habitatelor naturale, a florei și faunei sălbatice; zonele prevăzute de legislația privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislației din domeniul apelor, precum și a celei privind caracterul şi mărimea zonelor de protecţie sanitară şi hidrogeologică: *nu este cazul.*

vi) zonele în care au existat deja cazuri de nerespectare a standardelor de calitate a mediului prevăzute în dreptul Uniunii și relevante pentru proiect sau în care se consideră că există astfel de cazuri: *nu este cazul.*

vii) zonele cu o densitate mare a populației: *nu este cazul.*

viii) peisaje și situri importante din punct de vedere istoric, cultural sau arheologic: *nu este cazul.*

**3. Tipurile și caracteristicile impactului potenţial**

Efectele semnificative pe care le poate avea proiectul asupra mediului sunt analizate în raport cu criteriile stabilite la punctele 1 și 2 din Anexa III al Directivei 2014/52/UE, având în vedere impactul proiectului asupra factorilor prevăzuți la articolul 3 alineatul (1) din Directivă și ținând seama de:

a) importanța și extinderea spațială a impactului (de exemplu, zona geografică și dimensiunea populației care poate fi afectată):

*- aria geografică: redusă, intravilanul și extravilanul comunei Subcetate.*

*- numărul persoanelor afectate: prin realizarea proiectului nu vor fi persoane afectate negativ.*

b) natura impactului: *impact pozitiv minor*.

c) natura transfrontieră a impactului: *nu este cazul.*

d) intensitatea și complexitatea impactului: *-*în perioada realizării proiectului*: vor rezulta deşeuri, care vor fi gestionate conform pct. 1.d.*

e) probabilitatea impactului: *mică*.

f) debutul, durata, frecvența și reversibilitatea preconizate ale impactului: *Impact de scurtă durată, numai în timpul executării lucrărilor de execuţie. Nu rezultă impact remanent.*

g) cumularea impactului cu impactul altor proiecte existente și/sau aprobate: *nu este cazul*.

h) posibilitatea de reducere efectivă a impactului: *prin restaurarea amplasamentelor construite imediat după finalizarea lucrărilor-cu termen limită, evitarea interferențelor cu alte infrastructuri*

**II. Motivele care au stat la baza luării deciziei etapei de încadrare în procedura de evaluare adecvată sunt următoarele:**

- proiectul propus nu intră sub incidenţa art. 28 din Ordonanţa de urgenţă a Guvernului nr. 57/2007 cu modificări şi privind regimul ariilor naturale protejate, conservarea habitatelor naturale, a florei şi faunei sălbatice, fiind situat în afara perimetrelor siturilor Natura 2000 din judeţ.

**Condiţiile de realizare a proiectului:**

a. Evitarea poluării solului şi a mediului acvatic cu produse petroliere în urma înlocuirii conductei, a pierderilor de carburanţi de la mijloacele de transport şi de la utilajele folosite în timpul executării lucrărilor de înlocuire

În scopul garantării evitării poluării accidentale a mediului aveţi obligaţia ca să aveţi în dotare materiale absorbante pentru produse petroliere.

b. Este interzisă afectarea terenurilor în afara amplasamentelor autorizate pentru realizarea lucrărilor de investiţii, prin:

1. abandonarea, înlăturarea sau eliminarea deşeurilor în locuri neautorizate;
2. staţionarea mijloacelor de transport în afara terenurilor desemnate în acest scop
3. distrugerea sau degradarea, prin orice mijloace, a vegetaţiei ierboase sau lemnoase;

c. Utilizarea materiilor prime numai din surse autorizate.

d. Refacerea mediului şi readucerea în starea iniţială a suprafeţelor afectate prin realizarea proiectului.

e. Nivelul de zgomot rezultat în urma desfăşurării activităţii, va respecta prevederile SR ISO nr. 1996/2-08 şi SR 10009/2017.

f. Aveţi obligaţia de a ţine evidenţa gestiunii deşeurilor conform prevederilor H.G. nr. 856/2002 şi de a raporta această evidenţă la APM Harghita conform modelului prevăzut în anexa nr. 1 la H.G. nr. 856/2002 şi conform art. 49 alin (1) al Legii nr. 211/2011 după terminarea lucrărilor.

g. Respectarea condițiilor impuse de Avizul de gospodărire a apelor nr. 91 din 03.10.2017 emis de ANAR ABA MUREȘ,

Proiectul propus nu necesită parcurgerea celorlalte etape ale procedurii de evaluare adecvată.

Titularul proiectului are obligaţia de a notifica în scris APM Harghita despre orice modificare sau extindere a proiectului survenită după emiterea deciziei etapei de încadrare şi anterior emiterii aprobării de dezvoltare, respectiv autoritatea competentă emitentă a aprobării de dezvoltare despre orice modificare sau extindere a proiectului survenită după emiterea aprobării de dezvoltare, in conformitate cu prevederile art.39 şi art. 40 din Ordinul comun nr. 135/84/76/1294 din 2010 al Ministerului Mediului şi Pădurilor, Ministerului Agriculturii şi Dezvoltării Rurale, Ministerului Administraţiei şi Internelor, Ministerului Dezvoltării Regionale şi Turismului.

La finalizarea proiectului aveţi obligaţia de a notifica APM Harghita în vederea efectuării unui control de specialitate pentru verificarea respectării prevederilor deciziei etapei de încadrare. Procesul-verbal întocmit cu ocazia controlului de specialitate se anexează şi face parte integrantă din procesul-verbal de recepţie la terminarea lucrărilor.

**Răspunderea pentru corectitudinea informaţiilor puse la dispoziţia APM Harghita şi a publicului revine titularului proiectului potrivit prevederilor art. 21, alin (4) din OUG 195/2005 aprobată cu modificări şi completări prin Legea nr.265/2006, privind protecţia mediului, cu modificările şi completările ulterioare.**

**Nerespectarea prevederilor prezentei decizii atrage suspendarea sau anularea acesteia, după caz, în conformitate cu prevederile legale.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV, ŞEF SERVICIU AAA**

DOMOKOS László József ing. LÁSZLÓ Anna

**ÎNTOCMIT,**

ing. BARABÁS Zoltán